**VÄLJAVÕTE**

|  |  |
| --- | --- |
| **O T S U S** |  |
| Tallinn | 06.02.2025 nr 1-7/25-037 |

**Sidekaablitaristule juurdepääsu hulgiturul märkimisväärse turujõuga ettevõtja tunnistamine ja kohustuste kehtestamine**

Tarbijakaitse ja Tehnilise Järelevalve Ametil (edaspidi *TTJA*) on kohustus elektroonilise side seaduse (edaspidi ka *ESS*) ptk.-i 5 alusel teostada sideteenuse turgude valdkonnaspetsiifilist reguleerimist. Sideteenuste turgude valdkonnaspetsiifilise reguleerimise eesmärk on tagada konkurentsi soodustamisega sideteenuse osutajate paljusus, nende võrdne ja mittediskrimineeriv kohtlemine ning osutatavate teenuste kvaliteet ja kättesaadavus lõppkasutajatele.

Võttes arvesse ESS § 43-45 ning eeltoodut, piiritles TTJA sidekaablitaristule juurdepääsu hulgituru, teostas piiritletud turul konkurentsiolukorra analüüsi ja tuvastas, et nimetatud turul ei toimi konkurents ning selgitas välja märkimisväärse turujõugu sideettevõtja (Lisa 3) ja määras märkimisväärse turujõuga ettevõtjale asjakohased kohustused (Lisa 4).

Eeltoodust lähtuvalt ja juhindudes ESS §-dest 49 ja 50 ning kooskõlas § 135 lõikega 1 ja arvestades käesoleva otsuse Lisades 3 ja 4 toodud asjaolusid ja põhjendusi:

**otsustab TTJA:**

1. tunnistada Telia Eesti AS (registrikood 10234957) sidekaablitaristule juurdepääsu hulgiturul märkimisväärse turujõuga ettevõtjaks vastavalt Lisa 3 peatükile 4.5;
2. kehtestada punktis 1 nimetatud sideettevõtjale sidekaablitaristule juurdepääsu hulgiturul järgmised kohustused:
   * juurdepääsukohustused vastavalt Lisa 4 peatükile 3.6 (koos alampeatükkidega);
   * mittediskrimineerimise kohustused vastavalt Lisa 4 peatükile 4.4 (koosalampeatükkidega);
   * läbipaistvuskohustused vastavalt Lisa 4 peatükile 5.4;
   * hinnakohustused vastavalt Lisa 4 peatükile 6.4;
3. nõuda punktis 2 nimetatud kohustuste täitmist otsuse vastu võtmise päevale järgneva kolmanda kuu 1. päevast vastavalt Lisa 4 peatükile 7, erandiks on need kohustused, mille osas on peatükkides 3.6, 4.4, 5.4 ja 6.4 või nende alampeatükkides sätestatud hilisemad kohustuste täitmise tähtajad.

Juhindudes ESS §-dest 441 ja 46 ning ESS § 47 lõikest 1, avaldati otsuse kavand TTJA veebilehel 22.05.2024. Riigisisese konsultatsiooni tulemused ning ettepanekutega arvestamine ning mittearvestamine koos põhjendustega sisalduvad Lisas 7.

Isikul, kes leiab, et käesoleva haldusaktiga rikutakse tema õigusi, on 30 kalendripäeva jooksul arvates haldusaktist teadasaamisest õigus esitada vaie Tarbijakaitse ja Tehnilise Järelevalve Ameti peadirektorile (Endla tn 10a, 10122 Tallinn, e-post info@ttja.ee) haldusmenetluse seaduses sätestatud korras või kaebus halduskohtule halduskohtumenetluse seadustikus sätestatud korras.

(allkirjastatud digitaalselt)

Kristi Talving peadirektor

Lisad:

Lisa 1. Mõisted ja lühendid

Lisa 2. Ülevaade Eestis paiknevatest sidekaabli paigaldamiseks kasutatud füüsilistest taristutest

Lisa 3. Sidekaablitaristule juurdepääsu hulgituru piiritlemine, konkurentsi analüüs, märkimisväärse turujõuga ettevõtja määramine

Lisa 4. Sidekaablitaristule juurdepääsu hulgiturul märkimisväärse turujõuga ettevõtja kohustused

Lisa 5. Hinnaarvestuse meetod sidekaablitaristule juurdepääsu hulgituru teenustele

Lisa 6. Internetiühenduste jaeturu konkurentsi analüüs

Lisa 7. Sidekaablitaristule juurdepääsu hulgiturul märkimisväärse turujõuga ettevõtja tunnistamise ja kohustuste kehtestamise otsuse kavandi riigisisese konsultatsiooni kokkuvõte

Lisa 8. Konkurentsiameti seisukoht

Lisa 9. Euroopa Komisjoni seisukoht

Koostaja: Peeter Lutsoja